32002R0113
L 021/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 113/2002 НА КОМИСИЯТА
от 23 януари 2002 година
за изменение на Регламент (ЕО) № 2223/96 на Съвета относно ревизираните класификации на разходите в зависимост от предназначението им
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (1), последно изменен с Регламент (ЕО) № 2558/2001 на Европейския парламент и на Съвета (2), и по-специално член 2, параграф 2 и член 3, параграф 2 от него,
като има предвид, че:
(1)
Регламент (ЕО) № 2223/96 съдържа референтната рамка за общи стандарти, дефиниции, класификации и счетоводни правила за създаването на сметки на държавите-членки за статистическите нужди на Европейската общност за получаването на съпоставими данни между държавите-членки.
(2)
Работната група на секретариатите по националните сметки (ISWGNA) ревизира и Организацията на обединените нации публикува през 2000 г. ревизираните класификации на разходите в зависимост от предназначението им, по-специално Класификацията на дейностите на правителството (COFOG), Класификацията за индивидуалното потребление по предназначение (COICOP) и Класификация на целите на институциите с нестопанска цел, обслужващи домакинствата (COPNI).
(3)
Класификациите в Регламент (ЕО) № 2223/96 следователно трябва да бъдат съответно изменени.
(4)
Мерките, предвидени в настоящия регламент, са в съответствие със становището на Статистическия програмен комитет (3),
ПРИЕ НАСТОЯЩИЯ РЕГЛАМЕНТ:
Член 1
Приложение А „Европейска система от сметки ESA 1995“ към Регламент (ЕО) № 2223/96 се изменя, както е предвидено в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 януари 2002 година.